Venäjän jalkapalloliiton johtoportaaseen kuuluva äärinationalistinen poliitikko Igor Lebedev laukoi uskomattomia kommentteja jalkapallokannattajien väkivaltaisuuksista. Hän epäili myös urheiluministeri Vitali Mutkon olleen mielellään mukana tappeluissa, mikäli tämä olisi ollut paikalla katsojan roolissa.

Yle Urheilun jalkapallon EM-kisojen Kisaoppaasta löydät kaikki kisauutiset, turnausohjelman, lähetystiedot, suorat nettilähetykset ja kuumimmat videot.

Kannattajien huliganismi on varjostanut jalkapallon EM-turnauksen alkua. Pahimmat tilanteet nähtiin Marseillessa, jossa Venäjän ja Englannin kannattajat tappelivat ja riehuivat sekä ennen ottelua että sen aikana.

Tapahtumat on ehditty tuomita jo monesta suusta, mutta Venäjän jalkapalloliiton johtoportaaseen kuuluva Igor Lebedev laukoi puolestaan käsittämättömiä kommentteja maanantaina Twitter-tilillään.

- En näe mitään väärää fanien tappelemisessa. Oikeastaan päinvastoin, pojat pärjäsivät hyvin. Jatkakaa samaan malliin, twiittasi Lebedev uutistoimisto AFP:n mukaan.

Myös äärinationalistisena poliitikkona tunnettu Lebedev sanoi lisäksi, etteivät mellakat olleet fanien vika, vaan Ranskan poliisin, joka ei pystynyt pitämään hommaa kurissa.

Lebedev ei kuitenkaan lopettanut tähänkään, vaan jatkoi uskomattomalla linjalla venäläislehti Lifen erillisessä haastattelussa ottaen puheisiinsa mukaan urheiluministeri Vitali Mutkon.

- Jos Mutko olisi ollut faniemme joukossa katsomassa peliä, olisi hän varmasti mielellään rynnännyt englantilaisten kimppuun. Hehän tämän aloittivat, Lebedev syytteli.

Mutko itse on todennut tappelevien fanien olevan häpeäksi Venäjälle.

Euroopan jalkapalloliitto Uefa on uhannut sekä Venäjää että Englantia kisoista sulkemisella, jos väkivaltaisuudet toistuvat.